Broj: 711-I-1332-M-176/22-02-23

Zagreb, 8. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Željke Korunde, direktorice trgovačkog društva TRGO – KOM d.o.o. za komunalne djelatnosti,** za davanjem mišljenja Povjerenstva, na 166. sjednici, održanoj 8. travnja 2022., daje sljedeće:

**MIŠLJENJE**

1. **Dodatak za minuli rad prilikom obračuna plaće obveznika ne smatra se dodatnom naknadom za poslove obnašanja javnih dužnosti u smislu članka 7. točke d) ZSSI/21.**
2. **Na temelju članka 18. stavka 2. ZSSI/21-a obveznica može istovremeno uz obnašanje dužnosti direktorice trgovačkog društva TRGO – KOM d.o.o. za komunalne djelatnosti biti član upravnog vijeća dječjeg vrtića u okviru prava da bude u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju pri čemu za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnijela je Željka Korunda, direktorica trgovačkog društva TRGO – KOM d.o.o. za komunalne djelatnosti. U knjigama ulazne pošte Povjerenstva zahtjev je zaprimljen 30. ožujka 2022. pod poslovnim brojem 711-U-3953-M-176/22-01-2, povodom kojeg se vodi predmet broj M-176/22.

Člankom 3. stavkom 1. točkom 40. ZSSI/21-a propisano je da su obveznici u smislu navedenog Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te je stoga Željka Korunda povodom obnašanja dužnosti direktorice trgovačkog društva TRGO- KOM d.o.o. za komunalne djelatnosti, kojemu je Općina Veliko Trgovišće jedini osnivač, dužna pridržavati se odredbi ZSSI/21-a.

Člankom 8. stavkom 3. i 4. ZSSI/21-a propisano je da su dužnosnici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik postavlja pitanje može li primati minuli rad kao dodatak na plaću te mora li minuli rad biti propisan samo zakonom ili može biti određen pravilnikom odnosno ugovorom o radu. Obveznik također postavlja pitanje može li biti u upravnom vijeću vrtića čiji je osnivač jedinica lokalne samouprave koja je osnivač komunalnog društva čiji je direktor i jedini član uprave sam obveznik te može li primati naknadu za članstvo u tom upravnom vijeću.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711-I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Stoga, predsjednik i članovi uprave trgovačkih društava u kojima jedinice lokalne i područne (regionalne) samouprave imaju većinski udio, ne mogu uz plaću za obnašanje navedene javne dužnosti, osim ako drugim zakonom nije drukčije propisano, primati i božićnicu, regres za godišnji odmor, dar za dijete, bonus za ostvarene rezultate poslovanja te uplate u dobrovoljni mirovinski fond, dodatno zdravstveno osiguranje, životno osiguranje i slično jer se drugi primici isplaćeni uz plaću ne mogu smatrati plaćom obveznika već drugim dodatkom za obnašanje javne dužnosti.

Povećanje osnovice plaće za navršene godine radnog staža (dodatak za minuli rad) ne može se smatrati dodatnom naknadom za poslove obnašanja javne dužnosti budući da se radi o jednom od mjerila koji se koristi prilikom izračuna plaće. Također se napominje da navedeni dodatak na plaću nije propisan Zakonom o radu („Narodne novine“ broj 93/14., 127/17., i 98/19.) te je predmet uređenja kolektivnog ugovora, pravilnika o radu odnosno ugovora o radu.

Stav u pogledu povećanja osnovice plaće za navršene godine radnog staža Povjerenstvo je potvrdilo u Dopuni Smjernice o zabrani primitka dodatne naknade broj: 711-I-518-R-34/22-02-17 od 12. travnja 2022. kojom je povećanje osnovice plaće za navršene godine radnog staža izrijekom utvrđeno kao novčani primitak koji obveznici navedeni u članku 3. stavku 1. i 2. ZSSI/21-a, koji temeljem ugovora o radu ili svakog drugog akta o zasnivanju radnog odnosa obnašaju javnu dužnost, smiju primati jer isti primitak ne predstavlja dodatnu naknadu za obnašanje javne dužnosti čiji bi primitak bio suprotan članku 7. točki d) ZSSI/21-a.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Sukladno članku 18. stavku 2. ZSSI/21-a, iznimno od stavka 1. toga članka, obveznici mogu biti članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Sukladno članku 18. stavku 4. ZSSI/21-a predstavničko tijelo jedinice lokalne odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Prema članku 1. stavku 3. Zakona o predškolskom odgoju i obrazovanju („Narodne novine“ broj 10/97., 107/07., 94/13., 98/19. i 57/22.) dječji vrtići su javne ustanove koje djelatnost predškolskog odgoja obavljaju kao javnu službu.

Nastavno na sve navedeno, ako je predstavničko tijelo jedinice lokalne odnosno područne (regionalne) samouprave temeljem članka 18. stavka 4. ZSSI/21-a utvrdilo dječji vrtić kao pravnu osobu od posebnog interesa za tu jedinicu, obveznica Željka Korunda može biti član upravnog vijeća dječjeg vrtića u okviru prava da bude u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju.

Također, za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Željka Korunda, putem e-mail adrese
2. Objava na internetskoj stranici Povjerenstva
3. Pismohrana